**סצינה מתוך "מוסררה" (2013) מאת הדר גלרון בשיתוף העיתונאי אמיר זוהר**

אייבי יושב וקורא את הספר שקיבל מהאמריקאי. דפיקות דלת מרעידות את הצריף.

אתי: (מבחוץ) אייבי! אייבי ! תפתח .. ! נו... אייבי ! זו אתי .. אתה חייב לפתוח

אייבי: פתוח. סובבי את הידית לצד השני

אתי: מה?! (נכנסת, חסרת נשימה) אייבי – עצרו את יעיש ופרוספר !

אייבי: (מבלי להרים את עיניו ) כך שמעתי

אתי: מה 'שמעת'? אתה יודע שהם במעצר?

אייבי: (מתוך הספר)... את ידעת שדובי הקוטב הוכרזו כזן מוגן ?

אתי: מה??

אייבי: דובי הקוטב, הטורפים הגדולים ביותר החיים כיום על היבשה, נמצאים בסכנת הכחדה, ולכן מהיום הם מוגנים על-פי חוק, ואסור לצוד אותם.

אתי : מה אתה מנסה לומר? שאם יעיש ופרוספר היו דובי קוטב לא היו עוצרים אותם ?

אייבי: לא, שדובי הקוטב מעניינים אותי כרגע יותר משני הליצנים האלה.

אתי: לא! שהחיילים שלך בכלא ולא אכפת לך בכלל!

אייבי: הם לא חיילים שלי! *(מביט אליה לראשונה)* חיילים עושים מה שאומרים להם. אני אמרתי שכאן לא עושים מהפכות, שמעת... מי שגונב שקי אוכל באור יום ומחלק חינם בכיכר העיר, זה כמו לצעוק "תכניסו אותי לכלא!". שישבו קצת. לא יזיק להם.

אתי: אם לא היית מכניס אותם לעסקים האלה שלך, לא היה בא להם הרעיון הזה לראש

אייבי: ונניח שככה. מה את רוצה שאני אעשה?

את : שתשחרר אותם.

איי : (צוחק בקול, אתי נפגעת) את תמימה, אתי. אם אני הולך לשם –דבר ראשון עוצרים גם אותי. זה מקנאסי, שכחת? אני מכיר אותו – בטח עכשיו מחכה שאני אבוא לשם.

אתי: אני יכולה לשבת?

אייבי: תעשי מה שאת רוצה, גם ככה כל אחד עושה כאן מה שהוא רוצה

אתי: אייבי, אתה הגיבור של יעיש- גם שלי... אנחנו מאד ( מגמגמת, מתקשה לדבר) אני חושבת שאתה הכי גבר בשכונה הזאת. רק אתה יכול לעמוד מול מקנאסי –כבר עשית את זה פעם –כולם זוכרים.

אייבי: אתי, מאמי. פעם זה פעם והיום זה היום – דברים השתנו. את יודעת למה מקנאסי חזר למוסררה? *(פאוזונת)* כדי לסגור אותי בפנים!

אתי: *(מפתה)* אם אתה הולך לשם, עם השכל שלך, אתה תצליח לשחרר אותם. אני יודעת את זה. אני גם מוכנה לעזור לך, מה שתגיד... אתה בשבילי דוב קוטב-אתה מוגן

אייבי: את בחורה לעניין אתי, אבל שכחת פרט חשוב -דובי הקוטב הם לבנים. אין שחורים מוגנים –אנחנו שק החבטות של המדינה הזאת. וכשעומד מולך שוטר שחור שמנסה להוכיח שהוא לבן- אין לו בלב רחמים אפילו לאח שלו.

אתי: אז מה אני אעשה? מאז שאבא משותק יעיש מחזיק את הבית. אמא לא מרגישה טוב כבר הרבה זמן בגלל כל הספונג'ות. יעיש מטפל בכולם, מביא כסף הבית.... אם זה היה הילד שלך? גם היית ככה?

אייבי: (כאילו פגע בו חץ) את רואה פה ילד? את. רואה. פה. ילד?! אשה, את רואה? זה לא במקרה... הבנאדם היחיד שאני מוכן לקחת עליו אחריות זה אני.

אתי: אז סליחה באמת, טעיתי - אתה לא מי שחשבתי

אייבי: מצטער. בחיים האלה כל מי שניסיתי להציל – איבדתי.

אתי: הם בשביתת רעב מאתמול - אמא פוחדת על יעיש, שיקרה לו משהו במעצר (פאוזה) טוב, מה אני מדברת, אתה לא 'כפת לך והוא לא באחריות שלך.

אייבי: (נלחם בעצמו) אתי, אני אין לי מה לעשות

אתי: (מיואשת) בסדר, עזוב, תשב פה תקרא על דובי קוטב ואני אלך לדבר עם העיתונאים (איום סמוי) ואם ישאלו אותי שאלות – אני אגיד להם כל מה שאני יודעת

אייבי: אתי!! ...איזה עיתונאים?

אתי: שמחוץ לתחנה. מרוב רעש שעשו כל התושבים פה, הגיעו עיתונאים

אייבי: את מדמיינת... אף עיתונאי לא בא לראות מה קורה אצלנו. אנחנו לא..-

אתי: 'סתכל בעצמך ! (נעמד מביט מהחלון)

אייבי: עיתונאים? את יודעת מה, יאללה בואי, עיתונאי יכול להיות כרטיס יציאה – תאמיני לי –לאח שלך יש יותר מזל משכל, ולחבר שלו יש רק מזל. *(יוצאים)*